钦定古今图书集成/明伦汇编/家范典/第099卷 > 《班固白虎通》 > 《仲虺之诰》
## 钦定古今图书集成/明伦汇编/家范典/第099卷 > 《班固白虎通》 > 《仲虺之诰》

《德日新》，万邦惟怀。志自满，九族乃离。

〈集传〉德日新者，日新其德而不自已也。志自满者，反是。汤之《盘铭》曰：“苟日新，日日新，又日新。”其广日新之义欤？德日新则万邦虽广而无不怀，志自满则九族虽亲而亦离。万邦举远以见近也，九族举亲以见疏也。〈经解〉林氏曰：“‘万邦惟怀，九族乃离’，盖所以极言其人君有德则无所不服，苟无德，虽至亲犹叛之。《孟子》曰：‘多助之至，天下顺之；寡助之至，亲戚畔之’。亦此意也。”